作者:白居易
標題:重到渭上舊居
內容:舊居清渭曲，開門當蔡渡。十年方一還，幾欲迷歸路。追思昔日行，感傷故遊處。插柳作高林，種桃成老樹。因驚成人者，儘是舊童孺。試問舊老人，半為繞村墓。浮生同過客，前後遞來去。白日如弄珠，出沒光不住。人物日改變，舉目悲所遇。回念念我身，安得不衰暮。朱顏銷不歇，白髮生無數。唯有山門外，三峰色如故。